《十月晦日同一属官刘司户师教授孙司理游九顶》
宋代·晁公溯

今日当赐沐，幸同官属休。
于时舆梁成，径绝苍江流。
山灵念我舆，遂使蒙雨收。
林端膏泽滋，岩际阳光浮。
倚杖送飞云，列席俯沧洲。
所携坐上客，不减枚与邹。
被服玳瑁簪，辞华珊瑚钩。
樽中潇湘清，引满更献酬。
欲观南东亩，往登西北楼。
其下岛屿出，凄然洞庭秋。
将归各赋诗，聊复记此游。

作者简介：晁公溯：一作晁公遡，字子西，济州巨野（今山东菏泽市巨野县）人，晁公武弟。宋高宗绍兴八年进士。史籍无传，据本集诗文，知其举进士后历官梁山尉、洛州军事判官、施州通判，绍兴末知梁山军。宋孝宗乾道初知眉州，后为提点潼川府路刑狱，累迁兵部员外郎。著有《嵩山居士文集》54卷，刊于乾道四年，又有《抱经堂稿》等，已佚。